M a t e r i á l n a  z a s a d n u t i e

**M e s t s k é h o  z a s t u p i t e ľ s t v a v  K r e m n i c i**

**dňa 08. novembra 2012**

**K bodu: Územný plán mesta Kremnica**

**Predkladá:** RNDr. Zuzana Balážová, primátorka mesta

**Spracovateľ:** Ing. Mariana Donovalová, vedúca oddelenia výstavby a životného prostredia

**Materiál obsahuje:**

1. Návrh na uznesenie

2. Dôvodovú správu

**Návrh na uznesenie:**

vo veci Územného plánu mesta Kremnica

**M e s t s k é z a s t u p i t e ľ s t v o**

**A/ s ch v a ľ u j e**

1. Územný plán mesta Kremnica
2. Spôsob prerokovania návrhu Územného plánu mesta Kremnica a rozhodnu­tie o námietkach a pripomienkach vznesených pri jeho prerokovaní
3. Všeobecne záväzné nariadenie mesta Kremnica, ktorým sa vyhlasuje záväzná časť Územného plánu mesta Kremnica

**B/ u k l a d á**

zástupcovi primátorky mesta

* + - 1. Zabezpečiť vypracovanie a schválenie zmien a doplnkov Územného plánu mesta Kremnica v priestore ulíc Jula Horvátha a Dolná ulica (nad kúpaliskom) s vymedzením zmeny funkčnej plochy na vyššiu občiansku vybavenosť
      2. Zabezpečiť vypracovanie a schválenie Územného plánu zóny rekreačného strediska Skalka
      3. Zapracovať náklady spojené s vypracovaním a schválením územnoplánovacích dokumentácií podľa bodu 1. a 2. do rozpočtu mesta

**Dôvodová správa:**

Mesto Kremnica je podľa § 18 ods. 4 zákona č. 50/1976 Zb. o územnom plánovaní a stavebnom poriadku v znení neskorších predpisov (ďalej stavebný zákon) obstarávateľom územnoplánovacej dokumentácie mesta. Posledný a dosiaľ platný Územný plán sídelného útvaru (ÚPN-SÚ) Kremnica vypracoval v rokoch 1977 – 1979 Urbion Bratislava vo svojej pobočke Banská Bystrica (hlavný riešiteľ Ing. arch. Mikuláš Rohrbock). Okrem samotného mesta Kremnica riešil tento územný plán aj blízke, s Kremnicou vtedy administratívne spojené obce Kremnické Bane, Krahule, Lúčky a Horná Ves. Tento územný plán bol spracovaný s návrhom rozvoja mesta do roku 2000 a po medzirezortných prerokovaniach bol dňa 12. decembra 1978 schválený uznesením rady býv. S-KNV v Banskej Bystrici čís. 144/78.

Mesto Kremnica v roku 2003 pristúpilo k spracovaniu nového územného plánu mesta z dôvodu, že aktualizácia formou zmien a doplnkov nevyhovuje súčasným požiadavkám na obsah územnoplánovacej dokumentácie, neumožňuje jasné a presné zadefinovanie lokalít z hľadiska ich funkčného využitia a ani z hľadiska priestorového usporiadania.

Spracovateľom územnoplánovacej dokumentácie bola na základe verejného obstarávania ARKA, architektonická kancelária, spoločnosť s r.o. Košice, zastúpená hlavným riešiteľom Ing. arch. Jozefom Žiaranom, autorizovaným architektom. Obstarávanie bolo zabezpečované prostredníctvom odborne spôsobilej osoby Ing. arch. Miroslavy Valkovej.

Boli vykonané nasledovné etapy obstarania územnoplánovacej dokumentácie:

* Prípravné práce
* Prieskumy a rozpory
* Zadanie
* Koncept vo variantoch
* Návrh

K nepredpokladanému zdržaniu došlo v etape obstarania konceptu (2005 – 2006). V čase ukončenia jeho spracovania a následného prerokovania došlo k skutočnosti, že odborne spôsobilá osoba, ktorá vykonávala obstarávanie územnoplánovacej dokumentácie, túto činnosť ďalej vykonávať nemohla z dôvodu iných pracovných povinností (Ing. arch. Miroslava Valková sa stala zamestnancom štátnej správy, kde je práca pre iný subjekt vylúčená zo zákona). K uzavretiu dohody o obstarávaní s ďalšou odborne spôsobilou osobou, s ktorou bola predbežne spolupráca dohodnutá a ktorá zabezpečila aj základné prerokovanie konceptu územnoplánovacej dokumentácie nakoniec neprišlo z vážnych zdravotných dôvodov v rodine. Na prácach v obstarávaní Konceptu sa začalo pokračovať v apríli 2007, keď Ing. arch. Miroslava Valková ukončila zamestnanecký pomer v štátnej správe.

V priebehu mesiacov máj – september 2007 došlo k doladeniu stanovísk doručených ku konceptu územnoplánovacej dokumentácie, v októbri 2007 k vydaniu súborného stanoviska a pokynu spracovateľovi pre dopracovanie územnoplánovacej dokumentácie.

V mesiacoch október – december boli uskutočnené výrobné výbory k spracovaniu návrhu územnoplánovacej dokumentácie. Následne prebiehalo grafické dopracovanie a korekcie v textovej časti a dopracovával sa predbežný návrh záväznej časti, ktorá má byť v zmysle platnej legislatívy vyhlásená formou všeobecne záväzného nariadenia mesta. Táto bola predložená mestu ako podklad pre konzultácie pred dopracovaním návrhu územnoplánovacej dokumentácie. Návrh bol prerokovaný s verejnosťou, dotknutými orgánmi štátnej správy, samosprávy a správcami verejného dopravného a technického vybavenia územia od 06.10.2008 do 06.11.2008. Spracovanie a vyhodnotenie pripomienok začalo v decembri 2008 a trvalo do februára 2009. Opätovné prerokovanie neakceptovaných pripomienok sa konalo v marci až apríli 2009. V apríli 2009 boli postúpené pripomienky spracovateľovi. Spracovateľ následne vážne ochorel. V januári  2010 sa konal výrobný výbor vo firme Arka s dohodou o prevzatí dopracovania novým spracovateľom Ing. arch. Marekom. V apríli 2010 na základe upravenej grafiky bol vykonaný prieskum v teréne s krajským pozemkovým úradom. V júni 2010 bol schválený ÚPN VÚC, účinnosť VZN o ÚPN VÚC júl 2010. V septembri 2010 bola navrhnutá zmena obstarávateľa - zákazku prebral v októbri Ing. arch. Bugár z dôvodu zmeny pracovného zaradenia Ing. arch. Valkovej. V septembri až októbri 2010 boli dopracované texty, posledné revízie grafiky boli doručené 06.10.2010. Kompletnú dokumentáciu Ing. arch. Bugár postúpil na posledné rokovania na Krajský pamiatkový úrad a Krajský pozemkový úrad, následne aj na Krajský stavebný úrad.

Návrh Všeobecne záväzného nariadenia mesta, ktorým sa mala vyhlásiť Záväzná časť Územného plánu mesta Kremnica, bol vyvesený 06.10.2010. Pripomienkovanie bolo možné od 06.10.2010 do 20.10.2010.

Dňa 17.02.2001 poslanci MsZ navrhli zmeny v záväznej časti územného plánu nasledovne:

* 1. v kapitole C.1., stati C.1.2., v odseku 9, sa na konci vkladá nová veta „Ukľudnenie dopravy na Námestí SNP je prípustné až po vybudovaní juhovýchodného dopravného prepojenia mestskou zbernou komunikáciou B2-MZ 8,0/40 medzi cestou I/65 (v trase Dolnej ulice) pri Včelíne a cestou III/05079 (v trase ulice ČSA/pri Elbe) a miestnou obslužnou komunikáciou C2-MO 6,0/30 medzi cestou III/05079 (v trase ulice ČSA) a cestou II/578 (v trase ulíc Angyalova a Bystrická) popod lokalitu Skok.“
  2. v kapitole C.1., stati C.1.2., v odseku 19, sa vypúšťa posledná veta „Navrhnuté je tiež prepojenie areálu Skalka s priestormi rekreácie a cestovného ruchu Banská Bystrica - Králiky do jedného funkčného komplexu, so širším rozsahom športovo - rekreačných aktivít.“,
  3. v kapitole C.5. sa vypúšťa celý odsek 16, doterajšie odseky 17 a 18 sa označujú ako 16 a 17,
  4. v kapitole C.12. sa vypúšťa celý odsek 3.

Obvodný banský úrad (OBÚ) podal k predloženému návrhu ÚPN zásadné pripomienky. Mesto Kremnica na dňa 31.03.2009 zvolalo opätovné prerokovanie k pripomienkam podaným v rámci prerokovania návrhu ÚPN. Pripomienky boli vyhodnotené, ale nie všetky boli akceptované, preto došlo k riešeniu rozporov.

* 15.04.2011 prerokovanie rozporov so stanoviskom OBÚ za účasti Hlavného banského úradu, OBÚ BB, Krajského stavebného úradu BB (KSÚ) a mesta Kremnica (nedošlo k dohode)
* 06.07.2011 prerokovanie rozporu so stanoviskom OBÚ zo dňa 15.04.2011 (nedošlo k dohode)
* 06.07.2011 zrušenie stanoviska KSÚ podľa § 25 stavebného zákona
* 07.12.2011 žiadosť o usmernenie Ministerstva dopravy, výstavby a regionálneho rozvoja SR (MDVRR SR), ktoré ministerstvo má riešiť uvedený rozpor
* 15.02.2012 žiadosť o riešenie rozporu podaná na Ministerstvo hospodárstva SR
* 19.03.2012 Ministerstvo hospodárstva SR postúpilo riešenie rozporov MDVRR SR
* 05.06.2012 prerokovanie podania rozporu na MDVRR SR
* 06.08.2012 vydanie rozhodnutia MDVRR SR o riešení rozporov

Navrhované zmeny poslancov MsZ a tiež podmienky Obvodného banského úradu v Banskej Bystrici v zmysle rozhodnutia MDVRR SR sú zapracované do záväznej časti predkladaného návrhu ÚPN.

Dňom vyvesenia návrhu Všeobecne záväzného nariadenia mesta Kremnica č. ........., ktorým sa vyhlasuje Záväzná časť Územného plánu mesta Kremnica, t.j. dňom 24.10.2012, začala plynúť 15 dňová lehota, počas ktorej mohli fyzické osoby a právnické osoby uplatniť pripomienku k návrhu nariadenia v písomnej forme, elektronicky na internetovej stránke mesta [www.kremnica.sk](http://www.kremnica.sk) alebo ústne do zápisnice na Mestskom úrade v Kremnici. Pripomienkou bolo možné v určenej lehote navrhnúť nový text alebo odporučiť úpravu textu a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí navrhovateľ prihliadať a to najmä vtedy, ak nie sú zdôvodnené. Pripomienkovanie bolo možné od 24.10.2012 do 07.11.2012. Záväzná časť Územného plánu mesta Kremnica, tvorí prílohu tejto dôvodovej správy.

Po schválení územnoplánovacej dokumentácie bude vypracovaný čistopis územnoplánovacej dokumentácie, ktorá bude uložená na mestskom úrade, stavebnom úrade a krajskom stavebnom úrade. Podľa § 27 stavebného zákona je schválená územnoplánovacia dokumentácia v určenom rozsahu záväzným alebo smerným podkladom na vypracovanie a schvaľovanie ďalšej územnoplánovacej dokumentácie, na územné rozhodovanie a na vypracovanie dokumentácie stavieb.

**Materiál bol prerokovaný v MsR a odporučený MsR na rokovanie MsZ.**

V Kremnici 30.10.2012

Spracoval: Ing. Mariana Donovalová